Source: https://www.tyoelakelakipalvelu.fi/telp-publishing/vepa/document.faces?document_id=303079
Timestamp: 2020-05-30 06:10:37+00:00
Document Index: 19880009

Matched Legal Cases: ['§ 5', '§ 1', '§ 1', '§ 2', '§ 1', '§ 3', '§ 1']

Päätöksen ja muun asiakirjan tiedoksiantovelvollisuus | Työeläkelakipalvelu
Päätöksen ja muun asiakirjan tiedoksiantovelvollisuus
Voimassa 13.05.2014 - 26.10.2016
27.10.2016 - toistaiseksi
13.05.2014 - 26.10.2016
HL 54 § Tiedoksiantovelvollisuus
HL 56 § Tiedoksianto yksityishenkilölle
HL 57 § Tiedoksianto yhteisölle, säätiölle, kuolinpesälle ja konkurssipesälle
HL 58 § Tiedoksianto viranomaiselle
Mitä tiedoksiantovelvollisuus tarkoittaa?
Viranomaisen on annettava tekemänsä päätös viipymättä tiedoksi asianosaiselle ja muulle tiedossa olevalle, jolla on oikeus hakea päätökseen oikaisua tai muutosta valittamalla. Tiedoksi on annettava myös päätös, johon liittyy muutoksenhakukielto.
Jokainen hallinnossa tehty ja jonkun oikeusasemaa koskeva päätös on siis annettava tiedoksi.
Viranomaisen on lisäksi huolehdittava asian käsittelyn kuluessa seuraavien asiakirjojen tiedoksiantamisesta:
muun asian käsittelyyn vaikuttava asiakirja.
Tiedoksiannettavia ilmoituksia ovat muun muassa ilmoitus tarkastuksen suorittamisesta ja kuulemisilmoitus.
Tiedoksiannettavia kutsuja ovat puolestaan kutsu todistajan kuulemiseen taikka tilaisuuteen, jossa asianosainen esittää selvitystä suullisesti.
Muita asian käsittelyyn vaikuttavia tiedoksiannettavia asiakirjoja ovat esimerkiksi täydennyskehotus, tarkastuskertomus, asiakirjan saapumisilmoitus ja arvio päätöksen antamisajankohdasta.
Asiakirja annetaan tiedoksi alkuperäisenä tai jäljennöksenä
Asiakirja annetaan tiedoksi alkuperäisenä tai jäljennöksenä.
Jos tiedoksiannettavaan asiakirjaan on liitetty asian käsittelyssä kertyneitä asiakirjoja, joita ei voida luovuttaa vastaanottajalle, viranomaisen on varattava vastaanottajalle tilaisuus tutustua asiakirjoihin viranomaisen tai haastemiehen luona. Tiedoksiannon yhteydessä on ilmoitettava, missä ja mihin saakka asiakirjoja pidetään nähtävillä.
Yksityishenkilöllä tarkoitetaan luonnollista henkilöä ja henkilöä, joka harjoittaa elinkeino- ja yritystoimintaa toiminnan muodostamatta erillistä juridista henkilöä.
Tiedoksianto henkilölle itselleen tai henkilön lailliselle edustajalle
Tiedoksianto yksityishenkilölle toimitetaan henkilölle itselleen. Jos kuitenkin henkilöllä on laillinen edustaja, tiedoksianto toimitetaan lailliselle edustajalle.
Jos tiedoksiannon vastaanottajalla ja vastaanottajan edustajalla on molemmilla oikeus käyttää asiassa puhevaltaa, tiedoksianto on toimitettava kummallekin erikseen.
Laillisella edustajalla tarkoitetaan huoltajaa tai muuta laillista edustajaa, kuten henkilölle määrättyä edunvalvojaa.
Tiedoksianto usealle asianosaiselle
Kahta tai useampaa asianosaista yhteisesti koskevassa asiassa tiedoksianto toimitetaan yhteisessä asiakirjassa ilmoitetulle yhdyshenkilölle. Jollei yhdyshenkilöä ole ilmoitettu, tiedoksianto toimitetaan asiakirjan ensimmäiselle allekirjoittajalle.
Vastaanottajan on ilmoitettava tiedoksisaannista muille allekirjoittajille.
Jos tiedoksiannon vastaanottaja ei ilmoita tiedoksisaannista muille asianosaisille, vastaanottaja on velvollinen korvaamaan ilmoittamatta jättämisestä taikka ilmoittamatta jättämisen viivästymisestä aiheutuneen vahingon, sikäli kuin korvaaminen laiminlyönnin laatuun ja muihin olosuhteisiin nähden harkitaan kohtuulliseksi.
Vastaanottajalle on ilmoitettava vastaanottajan ilmoitusvelvollisuudesta
Viranomaisen on liitettävä tiedoksiannettavaan asiakirjaan
ilmoitus vastaanottajan ilmoitusvelvollisuudesta sekä
ilmoitus ilmoitusvelvollisuuden laiminlyöntiin liittyvästä vahingonkorvausvastuusta.
Vahingonkorvausasia käsitellään yleisessä tuomioistuimessa.
Tiedoksianto asianosaisen valtuuttamalle henkilölle
Tiedoksianto toimitetaan asianosaisen valtuuttamalle henkilölle,
jollei valtuutetun henkilön oikeutta vastaanottaa tiedoksiantoja ole erikseen rajoitettu tai
jollei tiedoksiantoa ole toimitettava asianosaiselle henkilökohtaisesti.
Tiedoksianto on toimitettava asianosaiselle henkilökohtaisesti muun muassa seuraavissa tilanteissa:
asianosaisen pitää saapua viranomaiseen henkilökohtaisesti
tiedoksiannon kohteena olevan velvoitteen laiminlyönnistä voi aiheutua asianosaiselle haitallisia seuraamuksia.
Valtuutetulle tulee ilmoittaa, jos tiedoksianto toimitetaan asianosaiselle
Valtuutetulle tulee ilmoittaa, jos tiedoksianto toimitetaan asianosaiselle eikä asianosaisen valtuuttamalle henkilölle. Valtuutetulle tulee ilmoittaa myös silloin, kun valtuutuksessa olevan epäselvyyden vuoksi tiedoksianto toimitetaan päämiehelle ja tiedoksiannosta alkaa kulua muutoksenhakuaika tai määräaika muuhun oikeuden säilyttämiseen.
Tiedoksianto yhteisölle tai säätiölle
Tiedoksianto yhteisölle tai säätiölle tavallisella tiedoksiannolla
Tavallinen tiedoksianto yhteisölle tai säätiölle toimitetaan yhteisön tai säätiön ilmoittamaan osoitteeseen.
Yhteisön tai säätiön ilmoittamalla osoitteella tarkoitetaan osoitetta, joka on yleisesti ilmoitettu yhteisön tai säätiön postiosoitteena.
Tiedoksianto yhteisölle tai säätiölle todisteellisella tiedoksiannolla
Todisteellinen tiedoksianto yhteisölle tai säätiölle toimitetaan henkilölle, jolla on oikeus ottaa vastaan yhteisön tai säätiön puolesta tiedoksiantoja. Tiedoksiannon vastaanottamiseen oikeutetuista säädetään yhteisöjä ja säätiöitä koskevissa laeissa.
Yhdistykselle tiedoksianto katsotaan toimitetuksi, kun se on annettu tiedoksi henkilölle, jolla on oikeus yksin tai yhdessä toisen kanssa kirjoittaa yhdistyksen nimi (yhdistyslaki 503/1989, 36 § 5 mom.).
Osuuskunnalle tiedoksianto katsotaan toimitetuksi, kun se on annettu tiedoksi jollekin hallituksen jäsenelle, toimitusjohtajalle tai muulle, jolla on yksin tai yhdessä toisen kanssa oikeus kirjoittaa toiminimi. Jollei osuuskunnalla ole kaupparekisteriin merkittyä hallituksen jäsentä, toimitusjohtajaa tai muuta, jolla on oikeus yksin tai yhdessä toisen kanssa kirjoittaa osuuskunnan toiminimi, tiedoksi antamisessa osuuskunnalle noudatetaan soveltuvin osin, mitä oikeudenkäymiskaaren 11 luvun 7 §:ssä säädetään. (osuuskuntalaki 1488/2001, 23 luku 2 § 1 mom.)
Osakeyhtiölle tiedoksianto katsotaan toimitetuksi, kun se on annettu tiedoksi jollekin hallituksen jäsenelle, toimitusjohtajalle tai muulle, jolla on yksin tai yhdessä toisen kanssa oikeus edustaa yhtiötä (osakeyhtiölaki 24 luku 5 § 1 mom.). Jollei ketään edellä tarkoitetuista yhtiön edustajista ole merkitty kaupparekisteriin, tiedoksianto voidaan toimittaa luovuttamalla asiakirjat jollekulle yhtiön palveluksessa olevalle tai, jos tällaista henkilöä ei tavata, yhtiön kotipaikan poliisiviranomaiselle noudattaen lisäksi, mitä oikeudenkäymiskaaren 11 luvun 7 §:n 2–4 momentissa säädetään (osakeyhtiölaki 624/2006, 24 luku 5 § 2 mom.).
Avoimelle yhtiölle ja kommandiittiyhtiölle tiedoksiannon katsotaan tulleen tietoon, kun se on annettu tiedoksi yhtiömiehelle, toimitusjohtajalle tai prokuristille. Kommandiittiyhtiössä äänettömällä yhtiömiehellä ei ilman eri valtuutusta ole kelpoisuutta ottaa vastaan yhtiölle osoitettua tiedoksiantoa (laki avoimesta yhtiöstä ja kommandiittiyhtiöstä 389/1988, 3 luku 4 §, 7 luku 2 § 1 mom. ja 7 luku 5 §).
Säätiölle tiedoksianto katsotaan toimitetuksi, kun se on annettu tiedoksi hallituksen jäsenelle tai muulle henkilölle, jolla on oikeus yksin tai yhdessä toisen kanssa kirjoittaa säätiön nimi. Jollei säätiöllä ole säätiörekisteriin merkittyä hallituksen jäsentä tai muuta, jolla on oikeus yksin tai yhdessä toisen kanssa kirjoittaa säätiön nimi, tiedoksi antamisessa säätiölle noudatetaan soveltuvin osin, mitä oikeudenkäymiskaaren 11 luvun 7 §:ssä säädetään (säätiölaki 109/1930, 10 § 3 mom.).
Tiedoksianto kuolinpesälle
Tiedoksianto kuolinpesälle toimitetaan vaihtoehtoisesti
kuolinpesän osakkaalle, jonka hallussa kuolinpesä on
pesänhoitajalle
jollekin kuolinpesän osakkaalle, jos kuolinpesä on usean osakkaan yhteisessä hallinnossa.
Kun kuolinpesä on yhteishallinnossa, on sen osakkaan, jolle tiedoksianto annetaan, ilmoitettava tiedoksisaannista muille pesän osakkaille.
Jos osakas ei noudata ilmoitusvelvollisuuttaan, osakas on velvollinen korvaamaan ilmoittamatta jättämisestä taikka ilmoittamatta jättämisen viivästymisestä aiheutuneen vahingon, jos korvaamista pidetään kohtuullisena laiminlyönnin laatuun ja muihin olosuhteisiin nähden.
ilmoitus vastaanottajan ilmoitusvelvollisuudesta
ilmoitus laiminlyöntiin liittyvästä vahingonkorvausvastuusta.
Kuolinpesän osakkaita ovat perilliset, yleistestamentin saajat sekä leski. Osituksen toimittamisen jälkeen sekä silloin, kun leskellä ei ole avio-oikeutta puolisonsa omaisuuteen, leski on osakas vain, jos leski on perillinen tai yleistestamentin saaja (perintökaari 40/1965, 18 luku 1 §).
Jos erityistä kuolinpesän hallintoa ei ole järjestetty, osakkaat hallitsevat yhteisesti pesän omaisuutta (perintökaari 18 luku 2 § 1 mom.). Siihen saakka, kun osakkaat ovat ottaneet pesän omaisuuden haltuunsa tai kuolinpesän hallinto on muutoin järjestetty, pesän omaisuutta hoitaa perittävän kanssa asunut osakas tai osakas, jolla on muutoin mahdollisuus pitää huolta omaisuudesta (perintökaari 18 luku 3 §).
Jos pesänselvittäjä on määrätty, pesänselvittäjä toimii pesänhoitajana. Pesänhoitajaan rinnastetaan myös testamentin toimeenpanija ja pesänjakaja.
Tiedoksianto konkurssipesälle
Tiedoksianto konkurssipesälle toimitetaan pesänhoitajalle. Pesänhoitajalla on valtuus toimia pesän puolesta.
Pesänhoitajalla tarkoitetaan myös väliaikaista pesänhoitajaa.
Tiedoksianto toimitetaan sille viranomaiselle, joka käyttää asiassa puhevaltaa.
Jos valtion puhevaltaa käyttävästä viranomaisesta on epätietoisuutta, tiedoksianto toimitetaan aluehallintoviranomaiselle.
Tiedoksiantoon julkista hallintotehtävää hoitavalle yksityiselle sovelletaan, mitä tiedoksiannosta yksityiselle säädetään hallintolain 56 ja 57 §:ssä.